Na podlagi 3. člena zakona o zavodih (Ur. list RS, št. 12/91), 41. in 42. člena zakona o organizaciji in financiranju vzgoje in izobraževanja (Ur. list RS, št.  12/96) ter 13. člena statuta Občine Šenčur (UVG, št. 6/95 in 6/96) je občinski svet na 18. seji, dne 10/2-1997  sprejel

O  D  L  O  K

o ustanovitvi javnega vzgojno-izobraževalnega zavoda

Osnovna šola Šenčur
I. SPLOŠNE DOLOČBE

1. člen

Ustanoviteljica javnega vzgojno-izobraževalnega zavoda Osnovna šola Šenčur je občina Šenčur, s sedežem v Šenčurju, Kranjska 11, Šenčur, ki je z uvedbo lokalne samouprave v Republiki Sloveniji in na podlagi zakona o ustanovitvi občin ter določitvi njihovih območij (Ur. list RS, št. 60/94 in 69/94) ena izmed pravnih naslednic bivše občine Kranj.

Ustanoviteljske pravice občine izvršuje občinski svet.

2. člen

S tem odlokom tako ustanoviteljica vzgojno - izobraževalnega zavoda Osnovna šola Šenčur (v nadaljnem besedilu: zavod), prvotni akt o ustanovitvi zavoda usklajuje tudi z zakonom o organizaciji in financiranju vzgoje in izobraževanja ter hkrati sprejema njegov čistopis.

II. STATUSNE DOLOČBE

1. Ime, sedež in pravni status zavoda

3. člen

Zavod posluje pod imenom: Osnovna šola Šenčur.

Sedež zavoda: Šenčur, Pipanova 43.

Skrajšano ime zavoda: OŠ Šenčur.

V sestavo OŠ Šenčur sodijo:

- centralna šola Šenčur,

- podružnična šola Olševek,

- podružnična šola Trboje,

- podružnična šola Voklo, 

- enota vrtec v Šenčurju  z oddelkoma Voklo in Visoko, (v nadaljnem besedilu: vrtec)

4. člen

Po predhodnem soglasju z ustanoviteljem lahko zavod organizira delo v novi podružnični šoli ali novem vrtcu oziroma ukine obstoječe, če so za to dani zakonski razlogi.

5. člen

Zavod je pravna oseba s polno odgovornostjo in odgovarja za svoje obveznosti z vsem premoženjem, s katerim razpolaga.

Zavod je za svoje obveznosti odgovoren s sredstvi, ki so v pravnem prometu.

Podružnične šole in vrtec v pravnem prometu nimajo pooblastil.

6. člen

Zavod je  pravni naslednik zavoda OŠ Šenčur, ki je vpisan v sodni register pri registerskem sodišču v Kranju, pod št. 1/1-14300 in prevzema vse pravice in obveznosti tega zavoda.

Zavod je vpisan v razvid zavodov vzgoje in izobraževanja, ki ga vodi ministrstvo, pristojno za šolsko in predšolsko vzgojo.

2. Pečat zavoda

7. člen

Zavod ima in uporablja svoj pečat okrogle oblike, premera 35 mm, v katerega sredini je grb Republike Slovenije, pod katerim je vpisan sedež zavoda: Šenčur, na zunanjem obodu pa je izpisano ime zavoda: Osnovna šola Šenčur.

Zavod ima in uporablja tudi pečat okrogle oblike premera 20 mm, z enako vsebino, kot pečat iz prejšnjega odstavka tega člena. 

Podružnične šole in vrtec, ki imajo pri izvajanju vzgojno-izobraževalne dejavnosti v skladu z zakonom in pravili zavoda določena pooblastila, uporabljajo pečat okrogle oblike s premerom 35 mm.  Pečat ima v sredini grb Republike Slovenije, na zunanjem obodu pa je izpisano ime zavoda: Osnovna šola Šenčur, pod grbom pa ime in sedež podružnične šole oziroma vrtca.

8. člen

Pečat  iz prejšnjega člena uporablja zavod za žigosanje vseh aktov, dokumentov in dopisov, ki jih pošilja ali izdaja organom, organizacijam, občanom, učencem in varovancem oziroma njihovim staršem. 

Pečat iz 2. odstavka prejšnjega člena uporablja zavod predvsem v pravnem prometu ter za žigosanje finančne in knjigovodske dokumentacije.

9. člen

Število posameznih pečatov, njihovo uporabo, način varovanja in uničevanja določi ravnatelj z organizacijskim predpisom.

3. Zastopanje, predstavljanje in podpisovanje

10. člen

Zavod zastopa in predstavlja ravnatelj.

Ravnatelj zavoda zastopa in predstavlja zavod brez omejitev.

Med začasno odsotnostjo nadomešča ravnatelja njegov pomočnik. Pomočnik ravnatelja ima v času nadomeščanja vsa pooblastila ravnatelja. 

Ravnatelj lahko za zastopanje in predstavljanje zavoda v posameznih zadevah pooblasti druge osebe.

11. člen

V mejah pooblastil in poslov, ki jih opravljajo, za zavod podpisujejo ravnatelj in drugi delavci, ki so pooblaščeni za zastopanje.

Ravnatelj z odločbo določi delavce zavoda, ki so pooblaščeni, da podpisujejo za zavod.

4. Območje zadovoljevanja vzgojno-izobraževalnih

in vzgojnovarstvenih potreb

12. člen

Zavod s svojo dejavnostjo zadovoljuje potrebe po osnovnošolskem izobraževanju ter vzgoji in varstvu predšolskih otrok na področju naselij celotne Občine Šenčur.

Šolski okoliš centralne šole Šenčur ter šolski okoliši podružničnih šol Olševek, Trboje in Voklo zajemajo naslednja naselja: Hotemaže, Hrastje, Luže, Milje, Olševek, Prebačevo, Srednja vas pri Šenčurju, Šenčur, Trboje, Visoko, Voglje, Voklo in Žerjavka.

Centralna šola je Osnovna šola Šenčur, kjer je sedež zavoda.  V centralni šoli se vpisuje otroke v osnovno šolo ter v dnevno varstvo in druge oblike oskrbe otrok za celoten zavod.

III. DEJAVNOST ZAVODA

13. člen

Dejavnosti zavoda so:

- M/80.102  Osnovnošolsko splošno izobraževanje,

- M/80.4      Izobraževanje odraslih,

- M/80.101 Dejavnost vrtcev,

- M/80.42   Drugo izobraževanje.

Dejavnost zavoda šteje kot javna služba, katere izvajanje je v javnem interesu.

14. člen

Zavod v manjšem obsegu opravlja tudi druge dejavnosti, s katerimi dopolnjuje in boljša ponudbo vzgojno-izobraževalnega in vzgojnovarstvenega dela, ali s katerimi prispeva k popolnejšemu izkoriščenju zmogljivosti, ki se uporabljajo za opravljanje vpisanih registriranih dejavnosti.

Zavod ne sme začeti opravljati nove dejavnosti ali spremeniti pogojev za opravljanje dejavnosti, dokler ustanovitelj ne da soglasja in dokler pristojni organ ne izda 

odločbe, da so izpolnjeni pogoji, predpisani za opravljanje dejavnosti glede tehnične opremljenosti in varstva pri delu ter drugi predpisani pogoji.

                                                              15. člen

Zavod lahko sklepa pogodbe in opravlja druge pravne posle samo v okviru dejavnosti, ki je vpisana v sodni register.

16. člen

Zavod opravlja javno veljavni izobraževalni program in program za predšolske otroke, ki je sprejet na način in po postopku, določenim z zakonom.

Z letnim delovnim načrtom se določi vsebina, obseg in razporeditev vzgojno - izobraževalnega in vzgojno - varstvenega dela v skladu s predmetnikom in učnim načrtom s tem, da se v načrt obvezno vključi tudi tiste družbene aktivnosti in dejavnosti, ki so v interesu same lokalne skupnosti.

17. člen

Zavod je devet razredna osnovna šola in opravlja vzgojno - izobraževalno dejavnost od 1. do 9. razreda obvezne osnovne šole.

Zavod izdaja spričevala o uspehu in izobrazbi, ki štejejo kot javne listine.

Vrtec izvaja vzgojnovarstveno delo za predšolske otroke v starosti od 11. meseca do vstopa v osnovno šolo.  Vrtec lahko organizira tudi dnevno varstvo otrok, predvsem od 3. leta starosti, tudi v varstvenih družinah.

IV. ORGANI ZAVODA

18. člen

Zavod ima naslednje organe:

- svet zavoda,

- ravnatelj,

- strokovni organi,

- svet staršev.

Zavod ima lahko tudi druge organe, katerih delovno področje, sestava in način izvolitve oziroma imenovanja je določena v pravilih zavoda.

1. Svet zavoda

19. člen

Zavod upravlja svet zavoda, ki ga sestavljajo predstavniki ustanovitelja, predstavniki delavcev zavoda in predstavniki staršev.

Svet zavoda šteje 11 članov, ki jih sestavljajo:

- trije predstavniki ustanovitelja,

- pet predstavnikov delavcev zavoda,

- trije predstavniki staršev.

20. člen

Predstavnike ustanovitelja imenuje občinski svet izmed delavcev občinske uprave ali občinskih organov ter občanov posameznih naselij šolskega oziroma vzgojnovarstvenega okoliša.

Predstavnike delavcev izvolijo delavci zavoda neposredno na tajnih volitvah, po postopku in načinu, kot ga določa zakon in ta odlok. Predstavnike delavcev se voli izmed delavcev centralne šole,  podružničnih šol in vrtca in sicer:

- iz centralne šole Šenčur 2 člana,

- iz podružničnih šol Olševek, Trboje in Voklo 2 člana,

- iz vrtca 1 član.

Predstavnike staršev volijo starši na svetih staršev in sicer:

- iz sveta staršev šole 2 predstavnika,

- iz sveta staršev vrtca 1 predstavnik.

21. člen

Člani sveta zavoda izmed sebe izvolijo na konstitutivni seji predsednika in namestnika predsednika sveta zavoda.

Svet odloča z večino glasov svojih članov.

Mandat članov sveta traja 4 leta. Za člana sveta je ista oseba lahko izvoljena le dvakrat zaporedoma.

Mandat staršev v svetu zavoda je povezan s statusom njihovih otrok (učencev oziroma varovancev) v zavodu.

22.  člen

Svet zavoda:

- imenuje in razrešuje ravnatelja,

- sprejema program razvoja zavoda,

- sprejema letni delovni načrt in poročilo o njegovi uresničitvi,

- odloča o uvedbi nadstandardnih in drugih progamov,

- obravnava poročila o izobraževalni in vzgojni problematiki,

- odloča o pritožbah v zvezi s statusom učenca in otroka,

- odloča o pritožbah v zvezi s pravicami, obveznostmi in odgovornostmi delavcev

  iz delovnega razmerja,

- odloča o pritožbah staršev v zvezi z vzgojnim in izobraževalnim delom v šoli in

  vrtcu,

- sprejema pravila in druge splošne akte zavoda, ki jih določa ta odlok ali drug

  splošni akt zavoda,

- določa finančni načrt in sprejema zaključne in periodične račune,

- predlaga ustanovitelju spremembo ali razširitev dejavnosti,

- daje ustanovitelju in ravnatelju zavoda predloge in mnenja o posameznih 

  vprašanjih,

- razpisuje volitve predstavnikov delavcev v svet zavoda,

- sprejema program razreševanja presežnih delavcev, 

- imenuje predstavnike zavoda v drugih asociacijah,

- opravlja druge z zakonom ter drugimi splošnimi akti zavoda določene naloge.

A. Postopek izvolitve in odpoklica predstavnikov delavcev v svet zavoda 

a) volitve

23. člen

Svet zavoda razpiše volitve predstavnikov delavcev v svet zavoda s sklepom največ 90 in najmanj 60 dni pred iztekom mandatne dobe. Volitve se opravijo najkasneje 15 dni pred potekom mandata svetu zavoda.

S sklepom o razpisu volitev mora biti določen dan volitev in število članov sveta, ki se volijo iz posameznih enot zavoda. Sklep o razpisu volitev se  mora javno objaviti v zavodu.

S sklepom o razpisu volitev se imenuje volilna komisija, ki jo sestavljajo predsednik, njegov namestnik in dva člana ter njuna namestnika.

Član volilne komisije oziroma njegov namestnik ne more biti kandidat za predstavnika delavcev v svetu zavoda in mora imeti aktivno volilno pravico.

Volilno komisijo se imenuje za dobo štirih let.

24. člen

Pravico predlagati kandidata za člane sveta zavoda imajo najmanj trije delavci zavoda z aktivno volilno pravico in reprezentativni sindikat.

Predlogi kandidatov za svet zavoda, ki se predložijo volilni komisiji najkasneje 21. dan po dnevu razpisa volitev, morajo biti pisni s podpisi vseh predlagateljev in s priloženimi pisnimi soglasji h kandidaturi vseh predlaganih kandidatov.

Kandidati za predstavnike delavcev v svetu zavoda morajo imeti pasivno volilno pravico. Kandidate za predstavnike delavcev v svetu zavoda se predlaga po enotah zavoda.

25. člen

Glasovanje na voliščih vodi volilna komisija.

Volitve morajo biti organizirane tako, da je zagotovljena tajnost glasovanja. Volilna komisija lahko določi, da se za delavce, ki bodo odsotni na dan volitev, zagotovi možnost predčasnih volitev.

26. člen

Voli se z glasovnicami osebno.  Na glasovnici se navedejo imena kandidatov iz centralne šole,  podružničnih šol in vrtca, po abecednem redu priimkov z navedbo, koliko kandidatov se voli izmed kandidatov iz vsake enote zavoda. Voli se tako, da se obkroži zaporedna številka pred imenom tistega kandidata, za katerega se glasuje.

Neizpolnjena glasovnica in glasovnica, na kateri ni mogoče ugotoviti volje volilca, je neveljavna. Neveljavna je tudi glasovnica, če je volilec glasoval za več kandidatov iz posamezne enote zavoda, kot jih je potrebno izvoliti. 

Volitve so veljavne, če se jih je udeležila več kot polovica delavcev zavoda z aktivno volilno pravico.

27. člen

Za člane sveta zavoda je izvoljenih toliko kandidatov, kot je predstavnikov delavcev v svetu zavoda iz centralne šole,  podružničnih šol in vrtca.

Izvoljen je tisti kandidat, ki je dobil največje število glasov. Če sta dva kandidata iz iste enote zavoda (centralna šola, podružnična šola in vrtec) dobila enako število glasov je izvoljen tisti, ki ima daljšo delovno dobo v zavodu.

O poteku volitev na voliščih se piše zapisnik. Volilna komisija izdela poročila o rezultatih volitev, ki ga objavi v roku 5 dni od dneva izvedbe glasovanja.

b) odpoklic

28. člen

Postopek za odpoklic predstavnika delavcev v svetu zavoda se začne na podlagi pisne zahteve najmanj 10 % delavcev zavoda z aktivno volilno pravico oz. na zahtevo sindikata, če gre za člana sveta, ki ga je kandidiral sindikat.

29. člen

Zahteva za odpoklic, ki jo predložijo delavci, mora vsebovati razloge za odpoklic s priloženimi podpisi delavcev, ki predlagajo odpoklic člana sveta.

Zahteva se predloži volilni komisiji, ki preveri formalno pravilnost zahteve brez, da bi presojala razloge za sam odpoklic. 

Če volilna komisija ne zavrne zahteve za odpoklic, mora v 30 dneh  razpisati glasovanje o odpoklicu predstavnika delavcev v svetu zavoda in določiti dan glasovanja. 

Predstavnik delavcev v svetu zavoda je odpoklican, če je za odpoklic glasovala večina delavcev zavoda, ki imajo aktivno volilno pravico v času glasovanja o odpoklicu.

Za izvedbo glasovanja o odpoklicu predstavnika delavcev v svetu zavoda se smiselno uporabljajo določbe zakona in tega odloka.

2. Ravnatelj

30. člen

Pedagoški vodja in poslovodni organ zavoda je ravnatelj.

Ravnatelj organizira in vodi delo in poslovanje zavoda, predstavlja in zastopa zavod in je odgovoren za zakonitost dela zavoda.

Ravnatelj opravlja naslednje naloge:

- organizira, načrtuje in vodi delo zavoda,

- pripravlja program razvoja zavoda,

- pripravlja predlog letnega delovnega načrta in odgovarja za njegovo izvedbo,

- odgovarja za uresničevanje pravic otrok in dolžnosti učencev,

- vodi delo učiteljskega in vzgojiteljskega zbora,

- oblikuje predlog nadstandardnih programov,

- spodbuja strokovno izobraževanje in izpopolnjevanje strokovnih delavcev,

- organizira mentorstvo za pripravnike,

- prisostvuje pri vzgojnoizobraževalnem delu učiteljev in vzgojiteljev, spremlja 

  njihovo delo in jim svetuje,

- predlaga napredovanja strokovnih delavcev v nazive in odloča o napredovanju

  v plačilne razrede,

- spremlja delo svetovalne službe,

- skrbi za sodelovanje zavoda s starši (roditeljski sestanki, govorilne ure in 

   druge oblike sodelovanja),

- obvešča starše o delu zavoda in spremembah pravic otrok in obveznostih učencev,

- odloča o vzgojnih ukrepih,

- določa sistemizacijo delovnih mest,

- odloča o sklepanju delovnih razmerij in o disciplinski odgovornosti delavcev,

- imenuje in razrešuje svojega pomočnika in vodje podružničnih šol oziroma vrtca,

- skrbi za sodelovanje zavoda s šolsko in predšolsko zdravstveno službo in je odgovo-

  ren za učni uspeh učencev,

- opravlja druge naloge v skladu z zakoni in drugimi predpisi.

31. člen

Za ravnatelja je lahko imenovana oseba, ki izpolnjuje zahtevane pogoje, kot jih za ravnatelja javne šole določa zakon o organizaciji in financiranju vzgoje in izobraževanja .

32. člen

Ravnatelja imenuje in razrešuje svet zavoda.  Mandat ravnatelja traja 4 leta.  

Svet zavoda si mora pred imenovanjem ali razrešitvijo ravnatelja pridobiti soglasje ministra in  mnenje Občine Šenčur ter učiteljskega zbora.

Učiteljski zbor o mnenju za imenovanje ravnatelja glasuje tajno.

Če učiteljski zbor ali občina ne da mnenja v roku 20 dni od dneva, ko je bila zanj zaprošena, lahko svet zavoda imenuje ravnatelja brez tega mnenja.

33. člen

Če ravnatelju predčasno preneha mandat oziroma, če nihče izmed prijavljenih kandidatov ni imenovan, svet zavoda imenuje vršilca dolžnosti ravnatelja izmed strokovnih delavcev zavoda oziroma izmed prijavljenih kandidatov, vendar za največ dobo enega leta.

Če v 60 dneh po prenehanju mandata ravnatelju svet zavoda ne imenuje ravnatelja, niti vršilca dolžnosti ravnatelja, imenuje vršilca dolžnosti ravnatelja pristojni minister v naslednjih 8 dneh.

a) Pomočnik ravnatelja

34. člen

Zavod ima pomočnika ravnatelja.

Za pomočnika ravnatelja je lahko imenovan, kdor izpolnjuje pogoje za ravnatelja, razen šole za ravnatelja oziroma ravnateljskega izpita.

Pomočnika ravnatelja imenuje in razrešuje ravnatelj, potem ko si pridobi mnenje občine Šenčur in s tajnim glasovanjem izraženo mnenje učiteljskega zbora.

Pomočnika ravnatelja se imenuje na podlagi javnega razpisa.

Pomočnik ravnatelja opravlja naloge, ki mu jih določi ravnatelj in naloge, ki so opisane v aktu o sistemizaciji  delovnih mest.

b) Vodja podružnične šole in vrtca

35. člen

Vsaka podružnična šola in vrtec ima vodjo.

Za vodjo podružnične šole oziroma vrtca je lahko imenovan, kdor izpolnjuje pogoje za učitelja oziroma vzgojitelja in ima najmanj 5 let naziv mentor.

Vodjo podružnične šole oziroma vrtca imenuje in razrešuje ravnatelj izmed delavcev podružnične šole oziroma vrtca.

36. člen

Vodja podružnične šole oziroma vrtca opravlja poleg dela učitelja oziroma vzgojitelja tudi naslednje naloge:

- organizira in vodi delo podružnične šole oziroma vrtca,

- predlaga ravnatelju program razvoja podružnične šole oziroma vrtca,

- predlaga nadstandardne programe,

- skrbi za sodelovanje šole oziroma vrtca s starši,

- obvešča starše o delu podružnične šole oziroma vrtca,

- opravlja druge naloge, za katere ga pisno pooblasti ravnatelj.

3.  Strokovni organi

37. člen

Strokovni organi v šoli so:

- učiteljski zbor,

- oddelčni učiteljski zbor,

- razrednik in

- strokovni aktivi.

Strokovna organa v vrtcu sta:

- vzgojiteljski zbor in

- strokovni aktiv vzgojiteljev.

38. člen

Učiteljski oziroma vzgojiteljski zbor sestavljajo strokovni delavci zavoda.

Učiteljski oziroma vzgojiteljski zbor ima naslednje pristojnosti:

- obravnava in odloča o strokovnih vprašanjih povezanih z vzgojnoizobraževalnim

  delom,

- daje mnenje o letnem delovnem načrtu,

- predlaga uvedbo nadstandardnih in drugih programov ter dejavnosti,

- odloča o posodobitvah programov vzgoje in izobraževanja in njihovi izvedbi v 

  skladu s predpisi,

- daje mnenje o predlogu za imenovanje ravnatelja in pomočnika ravnatelja,

- odloča o vzgojnih ukrepih, 

- opravlja druge naloge v skladu z zakonom.

39. člen

Oddelčni učiteljski zbor sestavljajo strokovni delavci, ki opravljajo vzgojno - izobraževalno delo v posameznem oddelku.

Oddelčni učiteljski zbor ima naslednje pristojnosti:

- obravnava vzgojno - izobraževalno problematiko v oddelku,

- oblikuje program dela z nadarjenimi učenci in tistimi, ki težje napredujejo,

- odloča o vzgojnih ukrepih in 

- opravlja druge naloge v skladu z zakonom.

40. člen

Razrednik vodi delo oddelčnega učiteljskega zbora, analizira vzgojne in učne rezultate oddelka, skrbi za reševanje vzgojnih in učnih problemov posameznih učencev, sodeluje s starši in šolsko svetovalno službo, odloča o vzgojnih ukrepih ter opravlja druge naloge v skladu z zakonom.

41. člen

Strokovne aktive v šoli sestavljajo učitelji istega predmeta oziroma predmetnih področij.

Strokovni aktivi v šoli obravnavajo problematiko predmeta oziroma predmetnega področja, usklajujejo merila za ocenjevanje, dajejo učiteljskemu zboru predloge za izboljšanje vzgojno - izobraževalnega dela, obravnavajo pripombe staršev in učencev ter opravljajo druge strokovne naloge, določene z letnim delovnim načrtom.

42. člen

Strokovne aktive v vrtcu sestavljajo vzgojitelji in pomočniki vzgojiteljev. 

Strokovni aktivi v vrtcu obravnavajo vzgojno delo, dajejo vzgojiteljskemu zboru predloge za izboljšanje vzgojnega dela, obravnavajo pripombe staršev ter opravljajo druge strokovne naloge, določene z letnim delovnim načrtom.

4. Svet staršev šole in svet staršev vrtca

43. člen

Za organizirano uresničevanje interesa se v zavodu oblikujeta svet staršev šole in svet staršev vrtca. 

Svet staršev šole in svet staršev vrtca sta sestavljena tako, da ima v njem vsak oddelek šole oziroma vrtca po enega predstavnika, ki ga starši izvolijo na roditeljskem sestanku oddelka.

Prvi sklic sveta staršev opravi ravnatelj.

44. člen

Sveta staršev imata predvsem naslednje pristojnosti:

- predlagata nadstandardne programe,

- dajeta soglasje k predlogu ravnatelja o nadstandardnih storitvah,

- dajeta mnenje o predlogu programa razvoja šole oziroma vrtca in o letnem

  delovnem načrtu,

- razpravljata o poročilih ravnatelja o vzgojno-izobraževalni oziroma vzgojno -

  varstveni problematiki,

- obravnavata pritožbe staršev v zvezi z vzgojno-izobraževalnim delom,

- volita predstavnike staršev v svet zavoda in 

- opravljata druge naloge v skladu z zakonom.

5. Svetovalna služba in knjižnica

45. člen

Zavod organizira v skladu z normativi in standardi svetovalno službo, ki svetuje učencem, otrokom in staršem ter sodeluje z učitelji, vzgojitelji in vodstvom šole pri opravljanju vzgojno - izobraževalnega dela in poklicnega svetovanja ter nadaljnega razvoja zavoda.

                                                            46. člen

Zavod ima knjižnico, ki zbira knjižnično gradivo, katerega strokovno obdeluje, hrani in izposoja ter opravlja informacijsko - dokumentacijsko delo v okviru izvajanja vzgojno - izobraževalnega dela v zavodu.

Zavod ustanovi učbeniški sklad, čigar upravljanje določi minister.

V. VIRI, NAČINI IN POGOJI PRIDOBIVANJA SREDSTEV

ZA DELO ZAVODA

47. člen

Ustanovitelj in država zagotavljata pogoje za delo zavoda.

Zavod samostojno upravlja s sredstvi, ki so mu dana v posest, ne more pa s pravnimi posli odtujiti nepremično premoženje ali le-to obremeniti s stvarnimi ali drugimi bremeni brez soglasja ustanovitelja.

48. člen

Zavod pridobiva sredstva za delo iz javnih sredstev, sredstev ustanovitelja, prispevkov učencev, plačil staršev za storitve v predšolski vzgoji, sredstev od prodaje storitev in izdelkov ter iz donacij, prispevkov sponzorjev ter iz drugih virov.

Primanjkljaj prihodkov, ki v zavodu nastane pri izvajanju medsebojno dogovorjenega programa iz osnovnih dejavnosti, upoštevajoč dogovorjena merila, kriterije ter normative in standarde, ki veljajo za področja dejavnosti zavoda, krije ustanovitelj oziroma država.

49. člen

Presežek prihodkov nad odhodki, ki jih zavod pridobi s prodajo proizvodov oziroma storitev, ustvarjenih z opravljanjem vzgoje in izobraževanja oziroma z opravljanjem drugih dejavnosti v skladu s tem odlokom, se uporablja za plačilo materialnih stroškov, investicijsko vzdrževanje in investicije, po predhodnem soglasju ustanovitelja pa lahko  tudi za plače.

Merila za delitev presežka prihodkov nad odhodki v zavodu določi minister oziroma ustanovitelj.

50. člen

Zavod lahko ustanovi skupen šolski sklad in sklad vrtca, iz katerega se financirajo dejavnosti posameznega razreda oziroma oddelka ali starostne skupine vrtca, ki niso sestavina izobraževalnega programa ali dejavnosti vrtca oziroma se ne financirajo iz javnih sredstev za nakup nadstandardne opreme, za zviševanje standardnega pouka, vzgoje in varstva ipd..

51. člen

Sklad iz prejšnjega člena pridobiva sredstva iz prispevkov staršev, donacij, zapuščin in drugih virov.

Sklad upravlja upravni odbor, ki ima predsednika in 6 članov, od katerih so trije predstavniki zavoda, ostali člani pa predstavniki sveta staršev šole in sveta staršev vrtca.

Sveta staršev imenujeta člane upravnega odbora in predsednika s tem, da predstavnike zavoda predlaga svet zavoda.

Za delovanje sklada upravni odbor lahko sprejme pravila.

52. člen

Ustanovitelj odgovarja za obveznosti zavoda omejeno subsidiarno do vrednosti sredstev, ki jih zagotavlja v skladu s 47. členom tega odloka.

VI. SPLOŠNI AKTI ZAVODA

53. člen

Na predlog ravnatelja sprejme svet zavoda:

- pravila zavoda,

- pravilnik o delovnih razmerjih,

- druge akte v skladu z zakoni ali sklepi sveta zavoda.

Z drugimi splošnimi akti je potrebno urediti vsa tista vprašanja, ki jih po določbah veljavnih predpisov s področja vzgoje in izobraževanja ali drugih veljavnih predpisov ni mogoče neposredno uporabljati in je zato ta vprašanja potrebno urediti s splošnim aktom zavoda.

54. člen

Vsi splošni akti zavoda prično veljati 8. dan po objavi na oglasni deski razen, če za posamezni splošni akt ni z zakonom drugače določeno.

Ravnatelj sprejema organizacijske predpise in druge akte za urejanje življenja in dela na zavodu.

VII. PREHODNE IN KONČNE DOLOČBE

55. člen

Svet zavoda opravlja svoje naloge do izteka sedaj veljavnega mandata ter konstituiranja  novoizvoljenega sveta zavoda v skladu s tem odlokom.

56. člen

Ravnatelj, pomočnik ravnatelja in vodje podružničnih šol in vrtca opravljajo funkcijo do izteka sedaj veljavnega mandata.

57. člen

Ta odlok začne veljati osmi  dan po objavi v Uradnem vestniku Gorenjske.

Štev.: 603-001/97

